Έργα της Βασιλικής Κάππα ταξιδεύουν στον Καναδά

Σε μια ξεχωριστή έκθεση που θα πραγματοποιηθεί στη γνωστή Γκαλερί BEAUMONT στο Βανκούβερ του Καναδά, 4-18 Σεπτεμβρίου, θα εκθέσει η γνωστή εικαστικός Βασιλική Κάππα. H Beaumont αποτελεί πόλο έλξης πολλών σύγχρονων καλλιτεχνών με ιδιαίτερη γραφή και έργο.

Η Βασιλική Κάππα θα εκθέσει μια καινούργια ενότητα είκοσι έργων με τίτλο Dream-Land εφαρμόζοντας τη μαγεία των πλούσιων χρωμάτων της ζωγραφικής της δουλειάς στον επινοημένο χώρο. Η καλλιτέχνιδα έχει πραγματοποιήσει πολλές ατομικές εκθέσεις στην Ελλάδα και στο εξωτερικό, ενώ τα τρία τελευταία χρόνια η δημοφιλής ζωγραφική της ενότητα «Κάνε ένα ταξίδι στις Αόρατες πόλεις», που πρωτοπαρουσιάστηκε σε ατομική έκθεση το 2002 στην Αθήνα, ταξιδεύει και εκτίθεται σε πόλεις της Φινλανδίας, με τελευταίο σταθμό το Ελσίνκι, σημειώνοντας μεγάλη επιτυχία και έχοντας δεχτεί χιλιάδες επισκέπτες. Εκεί παρουσιάστηκε και το ομώνυμο βιβλίο της «Take a trip to the Invisible Cities», το οποίο γράφτηκε στα αγγλικά, ενώ κείμενα του μεταφράστηκαν στα σουηδικά από τη διάσημη συγγραφέα Carita Nystrom. Το βιβλίο ξεκίνησε να γράφεται καθώς δημιουργούνταν οι αόρατες πόλεις για να μιλήσει γι’ αυτές και το 2014 αποτέλεσε το κείμενο αφήγησης της ταινίας «Take a trip» του Χρήστου Ν. Καρακάση. Η Βασιλική Κάππα σπούδασε ζωγραφική και ψηφιακές μορφές τέχνης στην Καλών Τεχνών της Αθήνας και παράλληλα ολοκλήρωσε έναν ευρύ κύκλο καλλιτεχνικών και θεωρητικών σπουδών στη σκηνοθεσία κινηματογράφου, τη μουσική, το θέατρο και τη γλωσσολογία. Γνωστή και από το λογοτεχνικό της έργο (εκδ. Καστανιώτη, εκδ. Κουίντα), ασχολείται δημιουργικά και συστηματικά με την τέχνη και τον πολιτισμό.

Ταυτόχρονα σε παράλληλο χώρο ο γνωστός σκηνοθέτης Χρήστος N. Καρακάσης θα παρουσιάσει έκθεση κινηματογραφικών φωτογραφιών με θέμα το ελληνικό τοπίο. Η φωτογραφική του δουλειά αποτελεί μια διαυγή και γεμάτη ενέργεια σύλληψη της ελληνικής γης και των τοπίων της. Έργα του έχουν εκτεθεί σε πολλές χώρες σε εκτυπώσεις πολύ μεγάλων διαστάσεων, αλλά και στην Φινλανδία όπου για πρώτη φορά συναντήθηκε εικαστικά με την Βασιλική Κάππα στην έκθεση των Αόρατων Πόλεων της με την ταινία του «Take a trip» που προβαλλόταν σε ειδική εγκατάσταση. Πρόσφατα συμμετείχε στην Έκθεση Φωτογραφίας με τίτλο «Eλλάδα: Στιγμές προσωπικής ευτυχίας» στην Μόσχα που εγκαινιάστηκε στις 22 Ιανουαρίου 2016 στην Πινακοθήκη «Na Kashirke». Ο Χρήστος Ν. Καρακάσης είναι γνωστός μέσα από τις ταινίες του που έχουν αποσπάσει διεθνείς διακρίσεις και προβληθεί σε πολλές χώρες. Η φωτογραφική του δουλειά, φιλτραρισμένη μέσα από τη ματιά του σκηνοθέτη, αποτελεί κυρίως ένα σύνολο από εικόνες που πληρούν προδιαγραφές όχι μόνο φωτογραφίας αλλά και πλάνου. Έχει σπουδάσει σκηνοθεσία, θέατρο, μουσική, πληροφορική και έχει μεταπτυχιακές σπουδές.

Παράλληλα, από την πόλη του Βανκούβερ, θα εκθέτουν στην γκαλερί σε παράλληλους χώρους οι καλλιτέχνες Maria Kyriaki και Juvel Jeo Jose

Διοργάνωση: Beaumont gallery

Υποστήριξη: Οργανισμός ΚΟΥΙΝΤΑ & Εταιρεία Tickets tickets